Ermənistan etirazları (2023)

2023-cü il Ermənistan etirazları — 19 sentyabr 2023-cü ildə Azərbaycanın qələbəsi, DQR Müdafiə Ordusunun ləğvi və DQR ilə Azərbaycan arasında yenidən inteqrasiya danışıqlarının başlaması ilə nəticələnən Qarabağda toqquşmalardan sonra Ermənistanda baş tutan bir sıra etirazlar.

 Etirazlar 
19 sentyabrda yüzlərlə etirazçı paytaxt İrəvanda hökumət binaları qarşısında mitinq keçirmiş, baş nazir Nikol Paşinyanın Azərbaycana qarşı yumşaq davrandığını və Dağlıq Qarabağ mövzusunda zəif olduğunu irəli sürmüşdülər. Həmçinin, Paşinyan dövlət çevrilişi və vəzifəsindən uzaqlaşdırılması haqqında çağırışları qınamışdır. O, qeyd etmişdir ki, "biz müəyyən şəxslərin, müəyyən qüvvələrin Ermənistan dövlətinə zərbə vurmasına imkan verməməliyik". Etirazçılar polis kordonu ilə qarşılanmış və Hökumət evinə basqın etmək istəyən polislə toqquşmuşdular. Etirazçılar ilə polis bir-birlərinə şüşə butulkaları və səs-küylü qumbaraları atmış, binanın bir neçə pəncərəsi sındırılmışdır. Etirazçılar həmçinin Rusiya səfirliyini mühasirəyə alaraq Rusiyanın münaqişəyə müdaxilə etməkdən imtina etməsini tənqid etmişdilər. İştirakçılar arasında 17 sentyabr 2023-cü ildə İrəvan Şəhər Şurasına keçirilən seçkilər zamanı seçilmiş nümayəndələr də var idi. Rusiya səfirliyinin təhlükəsizliyinin təmin olunmaması və onun fəaliyyətinə təsir göstərməsindən şikayət etdikdən sonra Ermənistan polisi səfirliyin ətrafına yığışaraq onu mühasirəyə alınmış və nəticədə etirazçılarla polis arasında toqquşma baş vermişdir. Bu zaman 30-dan çox insanın yaralandığı bildirilir.

20 sentyabrda İrəvanda, Respublika meydanında toplaşanların sayı artmağa başlamışdır. Onlar Paşinyanın devrilməsi və Ermənistanın Birinci Dağlıq Qarabağ müharibəsi zamanı olduğu kimi hərbi müdaxiləsi tələblərini irəli sürmüşdülər. Polis aksiyanın qanunsuz olduğunu bildirərək etirazçıları saxlamağa başlamışdır. Bəzi etirazçılar Alma-Ata bəyannaməsinin rədd edilməsinə və Ermənistanın Kollektiv Təhlükəsizlik Müqaviləsi Təşkilatından (KTMT) çıxmasına çağırış etmiş, Paşinyan isə bunu rədd edib və bildirmişdir ki, bu tələblər "Ermənistanın müstəqilliyindən imtina etməyə çağırışlardır". Etirazlar 21 sentyabrda da davam etmişdir. Etiraz aksiyaları zamanı 84 nəfər saxlanılmışdır.

 İstinadlar 

Kateqoriya:Ermənistanda etiraz aksiyaları
Kateqoriya:2023-cü ildə Ermənistan
Kateqoriya:Qarabağ münaqişəsi ilə bağlı etiraz aksiyaları
Kateqoriya:Qarabağda döyüşlər (2023)